Делбирим
ЖАКШЫ ЧЫГАРМА 

Эки аты бар бир эле чыгарма. Повесть элге эки аты менен тараган: биринчиси – "Кызыл жоолук жалжалым", экинчиси – "Делбирим".

Адегенде кыргыз тилинде жазыла баштаган болушу мүмкүн, себеби "Советтик Кыргызстан" газетасынын 1959-жылдын 30-августтагы санына "Долондун кан жолунда" деген ат менен үзүндүсү чыга баштайт да, ошол бойдон кыргыз окурмандарын сумтайтып көздөн учат. Орусчасы "Дружба народов" журналынын 1961-жылдын февраль айындагы санынын 121-174-беттерине "Тополек мой в красной косынке" деген ат менен басылат. Ушул эле жылы башка повесттери менен бирге "Повести гор и степей" деген китебине кирип, чыгарма авторго 1963-жылы 21-апрелде Лениндик сыйлык алып берүүгө салым кошкон.

Баяндоочу каарман-журналист бир жолу Илияс экөө поезд менен Ошко чейин барып, андан ары Илияс Памирге кетет. Чынында жүргүнчү поезддери эч качан Ошко чейин барган эмес, Ошко барчулар же Анжиан, же Кара-Суу станцияларынан түшүп калып, андан ары кара жол менен жүрүшөт. Бирок окурман муну элес да албайт.

"Делбирим" киночуларды өзүнө тарткан чыгарма. Повесть басма сөздө жарыяланары менен эле кино режиссёр А.Сахаров "басып жыгылып", "Кыргызфильм" киностудиясында "Ашуу" фильмин тарткан. Фильм ийгиликсиз болот. Асель, Данияр, Садык, Райхан, Андрей, Байтемир деген каармандар катышат, Райхандын ролун аткарган Бакен Кыдыкеева менен Садыктын ролун аткарган Асанбек Умаралиевден башка актёрлор кийин белгисиз бойдон калат.

Дагы: https://sputnik.kg/culture/20171104/1036163708/delbirim-povesti-zhonundo-11-fakty.html